S p r á v a
zo zahraničnej pracovnej cesty

1. Účastník ZPC:
		
Titul, meno a priezvisko:	RNDr. Viera Blahová	
Pracovisko:	sekcia informatiky	
Pracovné zaradenie:	štátny radca	
Znalosť jazykov:	AJ C2	
		
2. Zahraničná pracovná cesta:
Štát:	Belgicko	
Mesto:	Brusel	
Vykonaná v doch:	16.6. – 17.6.2011	
Prijímajúca organizácia:	Európska komisia	
Účel cesty:	zasadnutie Riadiacej rady pre Týždeň digitálnych kompetencií (eSkills week 2012)	
Spôsob financovania:	EK (letenka), MŠVVaŠ SR (stravné, vreckové, poistenie),	
3. Rámcový program pobytu: 
16.6.2011 – odlet v skorých ranných hodinách, prílet; účasť na 1. zhromaždení k Digitálnej agende (Digital Agenda Assembly)
17. 6. 2011 stretnutie Riadiacej rady prebiehalo podľa priloženého programu, odlet po ukončení programu, prílet do Viedne; 
V Bruseli prebiehala konferencia pod názvom Zhromaždenie k Digitálnej agende, ktorej sa zúčastnili pozvaní hostia z EÚ. Zúčastnila som sa časti programu 1. dňa venovaného problematike vzdelávania a používania informačných technológií vo vzdelávaní. 
Druhý deň som sa zúčastnila zasadnutia Riadiacej rady k Týždňu digitálnych kompetencií, v ktorej pôsobím ako expert za SR.

4. Stručný priebeh rokovaní, resp. študijného pobytu:
V rámci dvojdňového zhromaždenia k Digitálnej agende prebiehalo 22 workshopov. Zúčastnila som sa workshopu č. 8 Začlenenie eLearningu vo vzdelávaní a odbornej príprave do bežnej praxe. Hlavným cieľom workshopu bolo mobilizovať kľúčových účastníkov a reprezentantov členských štátov, aby podporili začleniť eLearning do vyučovania ako bežnú formu vyučovania v národných koncepciách ako faktora modernizácie vzdelávania vo všetkých predmetoch a zručnostiach.
Na workshope sa zúčastnilo okolo 100 pozvaných hostí z 21 krajín. Zastúpenie mali všetky typy účastníkov (ministerstvá, EÚ, výskumní pracovníci, učitelia VŠ, učitelia ZŠ a SŠ, tretí sektor, firmy). Webová stránka podujatia bola vysoko navštevovaná, blog mal do konca workshopu 600 návštev. Na podporu komunikácie bol sprístupnený aj portál eLearningEuropa.info, kde sa nachádzajú výsledky výskumu, blog, skúsenosti z praxe.
Účastníci sa zhodli v tom, že stále chýba jasná vízia ako začleniť IKT do vzdelávania. Veľmi je potrebná zmena, ktorá je nevyhnutná, ťažká a zatiaľ veľmi pomalá. Existuje veľa dobrých príkladov, osvedčených postupov, výsledkov, ale ich prenos je ťažký a pomalý. Na workshope sa viac krát prezentovali priority a úlohy, ktoré boli sformulované do odporúčaní:
Treba jasnú víziu pre školskú reformu, žiak sa má vzdelávať efektívne, relevantne, inkluzívne a zábavne s pomocou IKT. Nevyhnutnými predpokladmi na to je zabezpečenie IKT infraštruktúry a digitálnych kompetencií učiteľov. Na tejto zmene sa musia podieľať všetci účastníci (stakeholderi). Vzdelávanie zamestnancov vo firmách tiež musí prejsť zmenou.  Modernizovať sa má nielen samotné kurikulum, ale aj didaktika a hodnotenie vzdelávacích výsledkov. Zmenami musí prejsť aj príprava a ďalšie vzdelávanie učiteľov vrátane školiteľov a vzdelávania riadiacich pracovníkov. Treba podporiť výskum – monitorovanie výsledkov a prínos nasadenia počítačov do vyučovania, zmapovanie stavu, sledovanie inovačnej pedagogiky s použitím IKT. Najčastejšie sa spomínal problém nízkej úrovne inovácie vyučovania predovšetkým vo vzťahu k IKT. 
Hlavnými témami bola požiadavka na zmenu, zaangažovanie všetkých potrebných účastníkov tejto zmeny a zrealizovať inovačné procesy pri vyučovaní a organizácii vyučovania. EK bude hrať kľúčovú úlohu a regióny budú tiež dôležité, aby tieto zmeny a odporúčania dostali do reality. Osobitne by som vyzdvihla účasť zástupcu Združenia pre rodičov a zástupcu žiakov. Rodičom treba vysvetliť prínos IKT vo vzdelávaní a potrebu zmien a inovácií vo vzdelávaní, pretože rodičia sú veľmi konzervatívni. Žiakov treba zaangažovať do riadiaceho procesu. V rámci súťaže bola ocenená stránka www.geny.be o inovatívnom vzdelávaní generácie y, ktorí si vytvorili žiaci. Stránku geny manažuje 17 ročná Lisa.
Pracovné stretnutie Riadiacej rady malo za cieľ pripraviť kampaň Európskeho týždňa digitálnych zručností eSkills week 2012. V rámci programu sa mohli všetky zúčastnené krajiny vyjadriť k najúspešnejším aktivitám z predchádzajúcej kampane z r. 2010. Andre Richier z Európskej komisie informoval o aktivitách, ktoré sa týkajú problematiky e-zručností v priebehu rokov 2011-2012. Poobede bola podaná informácia o pokroku v projektoch týkajúcich sa Európskeho e-kompetenčného rámca a aktivitách CENu, projekt o IT odborníkoch (IT profesionáloch) a projekte mapujúcom nové zručnosti potrebné pre nové oblasti Cloud Computing, Green IT a Cyber-security. Najdôležitejší pokrok v oblasti e-zručností sa dosiahol tým, že táto problematika sa dostala do politickej agendy a to vo viacerých akčných líniách – Mládež v pohybe, Digitálna Agenda, Inovačná jednotka, Priemyselná stratégia, Nové zručnosti, nové pracovné miesta. EÚ má vypracovanú pyramídu zručností, v ktorej základ tvoria základné zručnosti, matematika a prírodovedné predmety a IT gramotnosť, druhú úroveň tvoria zručnosti potrebné pre zamestnanie, tretiu úroveň predstavujú kompetencie, ktoré majú talenty v oblasti znalostnej ekonomiky. V oblasti IT zručností je pyramída: základná úroveň – e-zručnosti potrebné pre IT používateľov, druhá úroveň – IT zručnosti pre IT odborníkov, tretia úroveň – IT zručnosti pre IT manažérov. 
EÚ má akčné línie, ktoré majú zabezpečiť dlhotrvajúcu spoluprácu, tvorbu nástrojov, podporu zamestnanosti a inlúzie, podporu osvety a podporu e-vzdelávania. V súčasnosti v EÚ pôsobí cca 4 mil. IT odborníkov, približne polovica z nich pracuje v IT priemysle. Napriek tomu, že sa v tejto oblasti zvyšuje dopyt po zamestnancoch, tak ponuka sa od r. 2005 znižuje. Andre Richier hodnotil obdobie 2008-2010 ako úspešné, prebiehalo v ňom 12 aktivít. Sú však aj projekty, ktoré boli sklamaním. K problematike EÚ týždňa e-skills povedal, že táto osvetová kampaň bola určená IT odborníkom, kampaň oslovila 440 000 ľudí, prebehlo 1300 aktivít. Zapojení boli rôzni účastníci (stakeholderi) – školstvo, verejné organizácie, mimovládne organizácie, priemysel. V súčasnosti bude úzka spolupráca s IT priemyslom, v budúcnosti možno bude zameranie širšie. Začiatok kampane bude v Bruseli a ukončenie kampane v Kodani, kvôli Dánskemu predsedníctvu v EÚ. Od členov Riadiacej rady sa očakáva plnenie týchto úloh:
-	Predstaviť EU týždeň digitálnych zručností v svojej krajine
-	Spolupracovať s kontraktorom v danej krajine, ktorý získa finančné prostriedky na kampaň
-	Byť kontaktným bodom a zabezpečiť správy o priebehu aktivít
-	Poskytnúť rady a odporúčania kontraktorovi
-	Podávať správu o národnej politike a iniciatíve v oblasti e-zručností
-	Získať záujem u účastníkov z priemyslu, 
-	podporiť a uskutočniť v krajine s kontraktorom také aktivity, ktoré oslovia cieľové skupiny, 
-	informovať o aktivitách, čo je ich cieľom a posolstvom, 
-	osloviť predovšetkým mladých ľudí.
Do novembra bude treba mať vypracovanú cestovnú mapu, určiť kto je zodpovedný za stratégiu e-zručností, uviesť, kde sú informácie a s kým hovoriť. Výstupom bude správa, v akom je stave oblasť e-zručností. Cieľom je preto nielen kampaň osvety, ale aj kontaktný bod pre e-skills politiku. V auguste sa bude podávať prvá správa podľa jednotnej štruktúry. V novembri sa bude podávať ďalšia informácia – kto môže byť ambasádorom - z priemyslu a z médií. Mali by vedieť komunikovať, najlepšie tak ako Mark Zukenberg. Cieľové skupiny sú:
1.	mladí ľudia
2.	IT odborníci
3.	firmy (malé a stredné)
4.	politici a riadiaci pracovníci (policymakers)
Cieľom je predstaviť prínosy IKT vzdelávania, IKT zamestnania a IT karéry. Dôraz treba dať na budúcnosť internetu, nové zručnosti, prínos inovácií, na poukázanie na prebiehajúce zmeny v spoločnosti.
Riadiaca rada by sa mala stretnúť v novembri 2011, keď sa vypracuje detailný program a v júni 2012, keď sa bude pripravovať správa.
Poobede bola podaná informácia o pokroku na Európskom e-kvalifikačnom rámci. Jutta Breyer informovala, že do r. 2008 neexistovala možnosť popísať zručnosti a digitálnu priepasť, v r. 2008 vznikla prvá verzia materiálu, v súčasnosti platí 2. verzia a momentálne sa pracuje na 3. verzii. Momentálne je v rámci 36 e-kompetencií pre IT odborníkov. Tieto opisy majú veľký prínos pre interoperabilitu medzi IKT kariérou a správou ľudských zdrojov (personalisti vo firmách a organizáciách), ide o online nástroj. Prebiehajú aj doplnkové aktivity, ako je preklad do niektorých jazykov, čo vzbudilo veľký záujem.
Ďalší predstavený projekt bol eJob profil, ktorý prebieha v r. 2010-2012. Bola predstavená matica – na jednej strane IKT profil a na strane druhej zoznam e-kompetencií. Tému o e-zručnostiach a IT profesionalite predniesol Martin Sherry z Innovation value Institute, ivi.nuim.ie. 
Posledná časť bola venovaná požiadavkám na nové e-zručnosti, ktoré si vyžadujú nové oblasti ako je Cloud Computing, Green IT a Cyber-security. Cloud mení priemysel. Vznikajú nové bezpečnostné riziká. Predpokladá sa, že staré zručnosti budú predstavovať 85 % a nové 15 % potrieb na trhu práce.
5. Odporúčané závery:
1.	Využiť výsledky workshopu v novej pripravovanej koncepcii o e-vzdelávaní na všetkých úrovniach vzdelávania (regionálne školstvo, vysoké školstvo, celoživotné vzdelávanie),
2.	Podporiť účasť škôl a ďalších účastníkov (stakeholderov), aby sa zapojili do Týždňa digitálnych zručností
6. Prehľad prinesenej dokumentácie a miesto jej uloženia:
Prezentácie workshopu o eLearningu sú na webstránke: http://ec.europa.eu/information_society/events/cf/daa11/item-display.cfm?id=5989.

Informačné materiály k stretnutiu Riadiacej rady sú na stránke:
•	Vyhodnotenie Európskeho týždňa digitálnych zručností European e-Skills Week 2010:
http://ec.europa.eu/enterprise/dg/files/evaluation/e-skillsweek_evaluation_final12082010_en.pdf
•	Hodnotiaca správa z implementácie Komunikácie EK o e-zručnostiach pre 21. storočie:
http://ec.europa.eu/enterprise/sectors/ict/files/reports/eskills21_final_report_en.pdf
•	EÚ týždeň digitálnych zručností European e-Skills Week 2012 (publikovaná výzva):
http://ec.europa.eu/enterprise/newsroom/cf/itemlongdetail.cfm?item_id=5143
•	EÚ e-kompetenčný rámec European e-Competence Framework:
http://www.ecompetences.eu
•	EÚ IKT profesia - European ICT Professionalism:
http://ictprof.eu
•	Štúdia o e- zručnostiach v oblasti Cloud Computingu, Zeleného IT a informačná bezpečnosť - Study on e-Skills and Cloud Computing, Green IT and Cyber-security:
http://www.europeaneskills.eu
7. Osobitne vyhodnotený očakávaný prínos ZPC:
Účasť na Zhromaždení k Digitálnej agende, umožnila získať cenné informácie a skúsenosti o dôležitosti problematiky digitálnych kompetencií pre žiakov a učiteľov a aktuálne odporúčania na začleňovanie využívania IKT pri vyučovaní všetkých predmetov.
Účasť na zasadnutí Riadiacej rady pre Týždeň digitálnych zručností bola nevyhnutná, aby sme dostali informácie k príprave týždňa z prvej ruky a mohli sa rovnocenne podieľať na jej príprave spolu s ostatnými štátmi. Zároveň členovia tejto Rady sú kontaktnými bodmi pre EK za oblasť koncepcie a implementácie v oblasti digitálnych kompetencií v jednotlivých krajinách.
8. Spôsob zverejnenia výsledkov ZPC, prenos získaných informácií:
Správa zo ZPC bude zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach MŠVVaŠ SR. Výsledky budú použité v rámci prípravy koncepčného materiálu stratégia informatizácie regionálneho školstva a pri príprave národnej kampane Týždeň digitálnych zručností.
Súhlasím so zverejnením správy na internete

Správu vypracovala: 		RNDr. Viera Blahová
Dátum: 			Bratislava 28. júla 2011

Správu schválil: 	Ing. Ivan Šiagi